Ma kezdődik Bécsben a világ egyik legnagyobb korrupció elleni rendezvénye, amelyen az ENSZ Korrupcióellenes Egyezményét aláíró államok képviselői vesznek részt, és valaki nem akarta, hogy ott legyünk. A magyar kormányzat tagad.

Noha az esemény középpontjában az állami szereplők állnak, a konferencia kiváló lehetőség a témával foglalkozó civil szervezeteknek is, hogy tájékozódjanak arról, hogy a világ egyes országai mit tesznek vagy nem tesznek a korrupció ellen és hogy mivel lehetne kikényszeríteni az egyezmény rendelkezéseinek érdemi végrehajtását. A K-Monitor még a nyáron jelentkezett megfigyelőnek a konferenciára, a témák közül leginkább a korrupció során eltulajdonított javak visszaszerzésére fókuszáló programok érdekeltek minket a leginkább, mert úgy gondoltuk, ennek különös jelentősége van Magyarország szempontjából.

Inkább meghallgatnád? Kollégánk a Klubrádióban:

Meglepetésünkre az ENSZ bécsi civil irodája arról tájékoztatott bennünket, hogy a konferencián való részvételünk nem lehetséges, mert egy állami fél kifogást emelt ellene.

Tudni kell, hogy teljességgel szokatlan eljárásról van szó, tudomásunk szerint a miénk volt az egyetlen ilyen eset. A vétó azért is durva lépés, mert az Egyezmény 13. cikke kimondja a társadalmi részvétel szükségességét a korrupció elleni fellépésben. A elutasító levél kézhezvételét követően írtunk a témában illetékes Belügyminisztériumnak és a segítségüket kértük, hogy kiderítsük, ki vétózhatta meg a megfigyelői jelenlétünket. A BM-től azt írták, hogy “az Állandó Képviselettel, a Külgazdasági és Külügyminisztériummal és a Miniszterelnöki Kabinetirodával történt egyeztetést követően a konferencián történő részvételükkel kapcsolatos a megadott határidőig részünkről ellenvetés nem történt. Az üggyel, illetve a levelében említett, részvételüket ellenző állammal kapcsolatos egyéb információval nem rendelkezünk." Ugyanakkor több forrásból arról értesültünk, hogy igenis a magyar kormány emelt kifogást a bécsi tanácskozáson megfigyelőként való részvételünk ellen. Akárhogy is történt, borzasztóan piti dolog megfúrni egy civil szervezet jelenlétét egy szakmai rendezvényen, pláne, ha ott csak megfigyelőként lehetett volna jelen. Az ügyben írtunk a konferencia guatemalai elnökségének is.

Szerinted melyik állam próbálja megakadályozni, hogy a K-Monitor ott legyen a konferencián?

Friss: végül kijutottunk Bécsbe, ez a történet folytatása.